Date: 1517
Issuing place: Rom
Country: Italia
Language: latina
Document type: Paavi ja kuuria, Asiakirjat

Beatissime pater. Nuper prepositura ecclesie Aboensis, que inibi dignitas post pontificalem major existit, per obitum magistri Pauli, illius ultimi possessoris extra Romanam curiam defuncti, vacante, de illa sic vacante quidam Iohannes Petri sibi per sanctitatem vestram provideri seu provideri concedi obtinuit, possessione forsan subsecuta, prout in litteris sive explicatione desuper confectis, in quibus sive qua quod fructus, redditus et proventus dicte prepositure valorem annuum quatuor marcharum argenti puri secundum communem existimationem non excedebant expressum fuit, plenius dicitur contineri. Cum autem, pater sancte, tempore date dicte provisionis eidem Iohanni facte fructus hujusmodi prepositure ei concesse ante dictum valorem marcharum argenti puri excesserunt et exedere consueverunt, prout excedunt de presenti, licet valorem annuum octo marcharum argenti puri secundum eandem existimationem non exedunt, et propterea provisio dicto Iohanni adversario facta vitio surreptionis subjaceat nulliusque sit roboris vel momenti, supplicat humiliter sanctitati vestre devotus illius orator Ericus Svenonis, decanus Lincopensis, quatenus sibi specialem gratiam facientes verumque et ultimum dicte prepositure vacationis modum, etiam si ex illo quevis generalis reservatio etiam in corpore juris clausa resultet, pro expresso habentes auditori seu aliquibus probis viris, coram quibus causa hujusmodi pendet seu forsan pendebit, vel si eis vel eorum alteri legitime constiterit fructus, redditus et proventus dicte tempore provisionis eidem Iohanni adversario facte longe plus valuisse et valere quam in sua provisione expressum extitit, provisionem ipsam eidem Iohanni de dicta prepositura ut premittitur factam et inde secuta quecumque et litteras desuper confectas (confectas) surreptionis vitio subjacuisse et subjacere et nullius roboris vel momenti fuisse et esse apostolica auctoritate declarent et nichilominus eundem Iohannem, quatenus possessor extitit, a dicta prepositura et illius possessione realiter et cum effectu amoveant, prout de jure fuerit faciendum, et insuper si declarationem et amotionem predictas fieri contigerit, ut prefertur, preposituram predictam, cujus fructus etc. octo marcharum argenti puri secundum communem existimationem non excedunt, sive premisso sive alio quovismodo aut ex alterius cujuscumque persona sive per liberam resignationem quondam Pauli vel cujusvis alterius de illa in Romana curia vel extra eam etiam coram notario publico et testibus sponte factam aut constitutionem Execrabilis vel assecutionem etc. aut amotionem et declarationem predictas etiam vacet, etiam si devoluta, affecta, curata et electiva specialiter vel ex quavis causa in litteris etiam dispositione exprimenda specialiter reservata, litigiosa, cuius litis statum etc. extitit, eidem Erico per viam nove aut simplicis provisionis gratie si neutri si nulli si alteri per inde etiam valere conferat et de illa etiam provideat, commictere et mandare dignemini de gratia speciali, constitutionibus et ordinationibus apostolicis dicteque ecclesie juramento etiam roboratis statutis et consuetudinibus privilegiisque indultis et litteris apostolicis etc. quibus omnibus quatenus opus sit hac vice latissime derogare placeat ceterisque aliis in contrarium facientibus non obstantibus quibuscumque cum clausulis oportunis et consuetis. Concessum ut petitur in presentia domini nostri pape. Iohannes Casertanus. Et cum absolutione a censuris ad effectum presentium etc. cum oportuna derogatione regule de insordescentibus, quatenus opus sit latissime extendenda; et quod obstantie beneficiales dicti oratoris ac verus et ultimus dicte prepositure vacationis modus, etiam si ex illo quevis generalis reservatio resultet, habeantur pro expressis vel exprimi possint in totum vel in partem; et cum clausula quascumque speciales vel generales reservationes importante, que undecumque resultet, in dispositione exprimi possit; et de commissione, declaratione, privatione et amotione predictis et committatur aliquibus probis viris in partibus illis commorantibus cum illa clausula, quatenus vos vel duo aut unus vestrum; et cum oportuna derogatione statutorum et privilegiorum predictorum latissime extendenda; et quod littere in forma gratie si neutri si nulli si alteri perinde etiam valere surrogationis et alias utiliori modo prout dicto oratori visum fuerit expediri possint; et quod omnium et singulorum premissorum qualitatis invocationis annexarum et fructuum etiam si dicto oratori de dicta prepositura alias provisum seu provideri concessum fuerit aliorumque circa premissa necessariorum major ac verior specificatio fieri possit in confectione litterarum etiam divisim in diversis litteris et in forma perinde valere ad effectum subsistentie gratie hujusmodi semel et pluries expediri possint; et in forma juris et prout de jure concessum. Iohannes Casertanus. Datum Rome apud Sanctum Petrum septimo idus augusti anno quinto